1.Uvod

1.1Zakaj je treba preveriti ustreznost zakonodaje o varnosti potniških ladij?

Glede na to, da je od 28 držav članic 23 obalnih držav, od katerih so štiri otoške države, so potniške ladje pomembne za mobilnost državljanov EU. Ocenjuje se, da prek pristanišč EU vsako leto povprečno potuje 400 milijonov potnikov. Potniške ladje na notranjih plovbah, tj. ladje, ki plujejo med pristanišči iste države članice, prevažajo 120 milijonov potnikov.

Zakonodaja EU o varnosti potniških ladij je nastajala v obdobju petnajstih let, predvsem kot odziv na nesreče. To je privedlo do sklopa direktiv, ki so temeljile na okoliščinah, v katerih so se oblikovale in nastajale. Čeprav je njihov splošni namen isti, tj. zagotoviti skupno visoko raven varnosti potniških ladij, ne vzpostavljajo popolnoma skladnega okvira. Vsaka direktiva ima drugačno področje uporabe in se uporablja za različne vrste ladij in potovanj. Predvsem pa se je v zadnjem desetletju razvila tehnologija, zaradi česar so postale nekatere obstoječe določbe zastarele in po nepotrebnem obremenjujoče.

S preteklimi vrednotenji in posvetovanji ni bilo zbranih dovolj podatkov, ki bi omogočili boljše razumevanje izvajanja direktiv, in razkrila se je slaba razpoložljivost podatkov, zlasti glede flote potniških ladij na notranjih plovbah in evidenc o varnosti. Komisija se je zato skupaj z Evropsko agencijo za pomorsko varnost (EMSA), nacionalnimi upravami in zunanjim izvajalcem odločila, da bo na bolj sistematičen in celovit način preverila ustreznost veljavnega zakonodajnega okvira. Čeprav je bilo sčasoma na voljo več podatkov, je bilo to preverjanje ustreznosti tudi priložnost, da se zberejo nadaljnje informacije in izvedejo dodatna posvetovanja, teoretična analiza in študije primerov.

Prvič so bili obsežni količinski podatki zbrani na zanesljiv in sorazmeren način. Čeprav z razpoložljivimi podatki ni bilo mogoče izvesti celovite analize stroškov in koristi glede vsake regulativne zahteve, se zanje šteje, da zagotavljajo dodatne informacije v zvezi z analizo preverjanja ustreznosti ter zadostno podlago za naknadne postopke pregleda in spremljanja, katerih izvedbo predlaga Komisija.

1.2Obseg preverjanja ustreznosti

Varnost potniških ladij v EU je urejena na treh ravneh: mednarodni, EU in državni. Zakonodaja EU o varnosti potniških ladij je bila sprejeta za obravnavanje morebitnih varnostnih tveganj, ker se za notranja potovanja mednarodni standardi ne uporabljajo ali pa so neustrezni. Obravnava težave pri iskanju in reševanju potnikov potniških ladij v težavah, pri čemer je njen namen vzpostaviti skupno raven varnosti in zagotavljati pravilno uporabo varnostnih standardov.

Za ladje, ki opravljajo mednarodna potovanja (vključno s plovbo med dvema državama članicama EU in zato zanje velja pomorska inšpekcija države pristanišča), se uporabljajo mednarodne konvencije in nekatera pravila EU. Za ladje, ki opravljajo notranja potovanja (tj. med pristanišči iste države članice), se uporabljajo pravila EU in nacionalna pravila.

Najobširnejši zakonodajni instrument EU je Direktiva 2009/45/ES, ki zajema potniške ladje iz jekla ali enakovrednega materiala in visokohitrostna plovila. Kjer je primerno in izvedljivo, temelji na mednarodno dogovorjenih standardih, in sicer na Mednarodni konvenciji o varstvu človeškega življenja na morju (SOLAS). Poleg tega direktive 2003/25/ES, 1999/35/ES in 98/41/ES določajo posebna pravila EU za potniške ladje ro-ro (znane kot ladje ro-pax ), visokohitrostna plovila in registracijo oseb na krovu.

Gre za zapleteno strukturo, ki zahteva uporabo sodobnih, celostnih, boljših regulativnih orodij, kot so preverjanja ustreznosti. V spodnji tabeli je pregled štirih direktiv EU, ki so bile izbrane za to preverjanje ustreznosti ter predstavljajo sklop ključnih varnostnih standardov in zahtev za plovbo potniških ladij v vodah EU:

Tabela 1: Pravni okvir EU o varnosti potniških ladij: direktive v okviru preverjanja ustreznosti

Vsebina Področje uporabe Potovanje Ladje Uporaba Direktiva 2009/45/ES Varnostni standardi Pregledi (splošno) Notranje (a) Potniške ladje iz jekla ali enakovrednega materiala (b) Visokohitrostna plovila Vse ladje ne glede na velikost (prilagodljivo za ladje, krajše od 24 m) Razredi (A, B, C, D) Direktiva 2003/25/ES Varnostni standardi (posebno: zahteve glede stabilnosti za ladje ro-pax) Notranje in mednarodno Potniške ladje ro-ro Mednarodno: linijski prevoz Notranje: razredi A, B in C Direktiva 1999/35/ES Pregledi (posebno: ro-pax in visokohitrostna plovila, ki opravljajo linijske prevoze) Notranje in mednarodno (a) Potniške ladje ro-ro (b) Visokohitrostna plovila Samo linijski prevoz Notranje: razred A Direktiva 98/41/ES Varnostni standardi Pregledi (posebno: registracija oseb na krovu) Notranje in mednarodno Vse potniške ladje Dolžina potovanja (manj kot 20 navtičnih milj samo glede na število oseb na krovu)

Vir: Komisija, 2015

1.3Kaj pravijo deležniki?